شہاب الدین احمد، سلطان مصر

الناصر شہاب الدین احمد بن محمد ابن قولون، جسے ناصر احمد کے نام سے جانا جاتا ہے، (1316 - 16 جولائی 1344) مصر کا بحری مملوک سلطان تھا، جس نے جنوری سے جون 1342ء تک حکومت کی۔ سلطان ناصر محمد کا بیٹا، وہ سنہ 1341ء میں اپنے والد کی وفات کے بعد غیر یقینی صورت حال کی وجہ سے جانشینی کے کے عمل میں الجھ کر رہ گئے۔ الناصر احمد نے اپنی زندگی کا بیشتر حصہ اردن کے صحرائی قلعے الکرک میں گزارا اور وہ قاہرہ میں سلطنت سنبھالنے سے گریزاں تھے، اس لیے الکرک میں رہنے کو ترجیح دی، جہاں انکا شہر کے باشندوں اور ارد گرد کے بدوئی قبائل کے ساتھ گہرا تعلق تھا۔ ان کے شامی حامی، امیر تشتیمور اور قتلبوغہ الفخری نے شام کو ناصر احمد کے سرکاری کنٹرول میں لانے کے لیے کامیابی کے ساتھ تدبیر کی، جب کہ مصر کے ہمدرد امیر، مملوک کے طاقتور امیر قوسون اور اس کے کٹھ پتلی سلطان، ناصر احمد کے سوتیلے بھائی، الاشرف کجک، جو پانچ سال کا تھا، کو بے دخل کرنے میں کامیاب رہے۔ الناصر احمد نے مصر روانگی میں قدرے تاخیر کے بعد بالآخر سلطنت سنبھال لی۔

الناصر احمد کو ایک الگ تھلگ سلطان کے طور پر جانا جاتا تھا، جو زیادہ تر الکرک کے حامیوں میں گھرے رہتے تھے اور مصر کے مملوک امیروں سے شاذ و نادر ہی براہ راست رابطہ کرتے تھے اور عوام میں جانے سے بھی گریزاں تھے۔ اپنے دور حکومت کے دو ماہ بعد، وہ خزانے سے کافی رقم لے کر اور کئی گھوڑوں اور اعلیٰ انتظامی اہلکاروں کے ساتھ پھر الکرک منتقل ہو گئے۔ انھوں نے الکرک کے صحرائی قلعے سے نظام سلطنت چلائے اور ایک نائب امیر اقسون السالاری کو اپنی طرف سے مصر میں معاملات کی نگرانی کے لیے چھوڑ دیا۔ ان کا غیر روایتی طرز حکمرانی، غیر سنجیدگی اور ان کے وفادار حامی سرداروں، تشتیمور اور قتلبوغہ کی سزائے موت، ناصر احمد کی اپنے سوتیلے بھائی، صالح اسماعیل کے ہاتھوں سلطنت سے معزولی کا باعث بنی۔ وہ الکرک کے قلعے میں رہے، جس کا مملوکوں نے کم از کم سات بار محاصرہ کیا، یہاں تک کہ جولائی، 1344ء میں انھیں گرفتار کر لیا۔ اور اسی مہینے کے آخر میں صالح اسماعیل کے حکم پر انھیں قتل کر دیا گیا۔

 حوالہ جات 

 کتابیات 








زمرہ:1316ء کی پیدائشیں
زمرہ:1344ء کی وفیات
زمرہ:چودہویں صدی کے مملوک سلاطین
زمرہ:بحری سلاطین
زمرہ:مملوک امرائے مصر
زمرہ:مقتول مملوک سلاطین
زمرہ:قرون وسطی میں اردن
زمرہ:قاہرہ میں پیدا ہونے والی شخصیات
زمرہ:1341ء کی وفیات
زمرہ:مملوک
زمرہ:چودہویں صدی کے حکمران
زمرہ:سلاطین مصر
زمرہ:مصری شخصیات